TV7 PIIBLIKOOL
PATT- LAHUTUS JUMALAST
Tere tulemast jätkama TV7 Piiblikooli. Meil algab 5. õppetund,
mille teema on: "Patt-Lahutus Jumalast." Väga huvitav ja ka
väljakutsuv õpetus. Täna õhtul õpetab meid Juha Lehtonen, kes
on Järvenpää Nelipühikoguduses noortepastor.
Pärast õpetust jaguneme rühmadeks vestlema õhtu õpetusest, sellest
vastutab Reijo Telaranta. Enne kui alustame õpetusega,
palvetame koos ja palume taevase Isa õnnistust meie
ühisesse hetke. Taevane Isa, meie Päästja Jeesuse nimel
oleme kogunenud siia uurima Sinu sõna, Issand ja õppima
Sinust. Me mõistame, et kui Sina, Püha Vaim, ei ole ligi
ja ei ava meile Jumala sõna, siis oleme kogunenud mõttetult.
Seepärast palume, et Sa avaksid meie südamed ja kõrvad.
Võia see õpetus, et kui me lahkume siit, oleme saanud
oma eludesse midagi uut ja väärtuslikku. Õnnista meid,
Jeesuse nimel, Aamen. Juha, ole lahke.
Meie 8-aastane poeg, Joona, palvetab, et ta süda oleks puhas
ning ta väikevend alumisest voodist ütleb: "Sedasama."
See on nende, süütute väikeste laste palve.
Täna me räägime patust. Alustame sellest, mis asi see üldse on.
Patt on natuke keeruline asi. Me püüame sellest eemale
hoiduda, vahel isegi võideldes. Aga enne kui me võime püüda
sellest eemale hoiduda, peame teadma, millest me eemale hoiame.
Kui me oleme sellest aru saanud, peame leidma tasakaalu kahe
asja vahel: ma teen pattu ja olen patune inimene ning samal ajal
ma olen Jumala laps, teel taeva poole ja päästetud, patust prii.
Püüame määratleda patu algupära ja tähendust. Mis patt on?
Harva kuuleme õpetust patust, sest see teema on nii lai.
Kui räägin inimestega sellest, tekivad neil küsimused: Mis on lubatud
ja mis ei ole? Milline on see nimekiri?
Me muudame oma südametunnistust selle aja, arusaamade ja
tõlgenduste järgi.
Paljud elavad, kartes seda, et üks hetk nad enam ei kõlba Jumalale.
Ma tahan täna rääkida sellest, mida me peaksime selle teema kohta teadma.
Kui suur osa on patul meie eludes? Kuidas elada, olles samal ajal
patune ja Jumala laps?
On hea teada, et patt ei ole see tegu, kui sa näiteks varastad
kommi. Patt on midagi enamat. Patt saab alguse vaenlasest-Saatanast,
keda Piibel iseloomustab kui möirgavat lõvi, kes otsib,
keda alla neelata. (1Pt 5:8). Ta kohta öeldakse ka valede isa,
petis, mõrvar, vaenlane või kiusaja. (Jh 8:44)
Patt sündis ahnusest, ülbusest, soovist olla Jumal.
Oled võib-olla lugenud piiblikohti sellest, kuidas üks peaingel hakkas
mässama Jumala vastu (Ilm 12:7-8) See toimus pärast loomistööd, sest
päris alguses lõi Jumal kõik heaks. Kui see taevane sõda
lõppes, peaingel visatakse taevast välja koos oma inglitega
ja juhtub huvitav asi, millest võime lugeda Piibli esimestelt lehtedelt:
Inimene ja Saatan kohtuvad.
Pattulangemine, sellele eelnevad ja järgnevad sündmused-nendest
saaks koostada kokkuvõte sellest, kes mina olen, mis on patt, kes
on Saatan ja kes Jumal.
Loen teile ette selle loo 1. Moosese raamatu 2. peatükist alates
salmist 16: "Ja Issand Jumal keelas inimest ja ütles: "Kõigist aia puudest
sa võid küll süüa, aga hea ja kurja tundmise puust sa ei tohi
süüa, sest päeval, mil sa sellest sööd, pead sa surma surema!"
Jätkan peatükist 3: "Aga madu oli kavalam kõigist loomadest väljal,
kelle Issand Jumal oli teinud, ja ta ütles naisele: "Kas Jumal
on tõesti öelnud, et te ei tohi süüa mitte ühestki rohuaia
puust?" Ja naine vastas maole: "Me sööme küll rohuaia
puude vilja, aga selle puu viljast, mis on keset aeda, on Jumal
öelnud: Te ei tohi sellest süüa ega selle külge puutuda, et te
ei sureks!" Ja madu ütles naisele: "Te ei sure, kindlasti
mitte, aga Jumal teab, et päeval, mil te sellest
sööte, lähevad teie silmad lahti ja te saate Jumala sarnaseks,
tundes head ja kurja." Ja naine nägi, et puust oli
hea süüa, ja see tegi ta silmadele himu, ja et puu
oli ihaldusväärne, sest see pidi targaks tegema.
Siis ta võttis selle viljast ja sõi ning andis ka oma
mehele, ja tema sõi. Siis nende mõlema silmad
läksid lahti ja nad tundsid endid alasti olevat,
ja nad õmblesid viigilehti kokku ning tegid enestele põlled.
Ja nad kuulsid Issanda Jumala häält, kes rohuaias sinna ja
tänna käis, kui päev viluks läks, ja Aadam ja tema naine
peitsid endid Issanda Jumala palge eest rohuaia puude keskele."
Veel edasi, salm 15: "Ja ma tõstan vihavaenu sinu ja naise vahele,
sinu seemne ja tema seemne vahele, kes purustab su pea,
aga kelle kanda sa salvad." Need on Jumala sõnad maole.
See lugu on kindlasti tuttav. Need mao esimesed sõnad Eevale
iseloomustavad teda hästi: "Kas Jumal on tõesti seda öelnud?"
Pattu tutvustatakse täpselt sedasi, nagu me seda tihti kogeme, see
tundub ihaldusväärne. Inimene, sina ja mina, me oleme lihtsalt
mõjutatavad, käitume vastavalt olukordadele elus.
Meid on lihtne meelitada ükskõik mida tegema.
Aga siin mainitakse ka Jumala kõige tähtsamad omadused.
Ta on armuline, täis tõde ja armastust. Jumal tegi kõik
ilusaks inimese jaoks, ta lõi paradiisi. Sellest tuleb
esile, kui palju ta meist hoolib. Aga kui Jumala seaduse vastu
astutakse, tuleb esile tõde ja õigsus: patule järgneb karistus.
Kui karistus tehakse teatavaks, öeldakse ette, et sellest on
väljapääs. Päästmine tuleb, see on väljaloetav viimastest
salmidest, mida lugesin teile. Räägitakse naise seemnest,
selle all mõeldakse Jeesust, kes sünnib neitsi Maarjast
ja öeldakse, et see seeme purustab mao pea, Saatana väe.
Selle viis Jeesus täide läbi ristisurma.
Patu matemaatika on huvitav. Kujutame protsessi sellest,
kui inimene langeb pattu.
Räägime pattulangemisest veel pisut, loen teile Jk 1:13-15:
"Ärgu kiusatav öelgu: "Jumal kiusab mind!" Sest Jumalat ei saa
kiusata kurjaga, tema ise ei kiusa kedagi. Pigem on
nii, et igaüht kiusab ta enese himu, ahvatledes ja
peibutades. Kui seejärel himu on viljastunud,
toob ta ilmale patu, aga täideviidud patt sünnitab surma."
Mõtestame selle lahti. Saame välja tuua kuus punkti:
1. Jumal paneb piirid paika. "Ära söö sellest puust."
2.Kiusatus tekib omaenese himust. Madu kasutas Eeva nõrkust.
3. Himu saab viljastatud. Eeva usub, mida madu räägib
ja näeb, kui ilus see puu on. 4.Patt sünnib.
Eeva otsustab kuuldu ja nähtu põhjal Jumalale mitte kuuletuda.
5.Patu tegemine Ta võtab õuna kätte ja hammustab.
Ja selle tagajärg on 6. Surm
Inimene sureb ja märkab järsku, et ta on alasti. Jumal paneb
neile peale needuse, nad aetakse paradiisist välja.
See protsess on meie jaoks tuttav. Me võib-olla ei ole oma elu
olukordades pannud tähele, aga kõik need asjad juhtuvad,
kui meie eludes toimub pattulangemine.
Nüüd, kui alused on paigas, ma loodan, et mõistate,
mis on patt, kuidas see toimib ja võime edasi rääkida headest
uudistest. Nagu tead, Piibel on halb seaduseraamat,
aga samas on see raamat, mis paneb paika piirid. Alustades
kümne käsuga: kõik on väga selge, ära tee sedasi.
Iga tõe kohta, mis Piiblis leidub, ütleb Saatan:
"Kas Jumal on tõesti nii öelnud?"
Kõige tähtsam küsimus meie elus ei ole: "Kas ma olen teinud
täna pattu?" Vaid kõige tähtsam küsimus, millele ma loodan, et te
leiate pärast seda õhtut vastuse, on: "Kes valitseb minu südames?"
Kes on minu elu valitseja? Milline roll on patul ja milline
roll, võim on Jumalal minu elus?
Ma loodan, et see sõnum, mis sa täna kuuled, on radikaalne
sõnum vabanemiseks.
Vabadus patust, Saatana valedest ja kindel veendumus sellest,
et ma seisan päästekaljul ja Jeesus Kristus on minu Issand,
et just sina oled armastatud Jumala laps.
Patul on üks relv: see on Seadus. Jumala sätestatud Seadus.
Alguses oli üks seadus: ära söö sellest puust.
Vahel soovid, et oleks ainult üks seadus, siis oleks lihtne
sellest kinni pidada, aga neid on nii palju, et neist kõigist on
võimatu kinni pidada.
Aga Piibel ütleb selgesti, et kuigi oli ainult üks seadus, ei suutnud
inimene isegi sellest ühest kinni pidada.
Roomlastele 7:8-12:
"Aga patt, kasutades võimalust, tekitas minus käsu kaudu
igasuguseid himusid; sest ilma Seaduseta on patt surnud.
Mina elasin kunagi Seaduseta, ent kui käsk tuli, siis virgus patt
ellu, mina aga surin. Ja selgus, et seesama käsk, mis pidi olema
mulle eluks, oli surmaks, sest patt, kasutades võimalust,
eksitas mind käsu kaudu ning surmas mu käsu varal.
Nõnda on siis Seadus püha ning käsk on püha, õige ja hea."
Seadus sätestati ja madu haaras sellest kinni.
Siin öeldi, et Seadus on hea. See seadus oli inimese jaoks hea:
"Ära söö sellest puust, see on sulle surmaks."
Nii on alati, kui Jumal paneb seaduse kehtima, see on hea.
Seda ei saa asetada kahtluse alla.
Jumal tahtis, et inimene püsib Tema läheduses paradiisis.
Aga me ikkagi võitleme. Mõtleme, et seadus on nüüd paigas,
mul on Piibel, mida lugeda ja järgida. Aga igapäevaelu on
siiski üks võitlus. Me näeme hea ja halva vahelist võitlust siin
maailmas ja ka oma eludes me näeme, kuidas toimub võitlus kahe
võimu vahel. Piibel räägib välisest ja sisemisest inimesest,
loen teile mõned salmid Rm 7:18 alates: "Ma tean ju, et minus -
see tähendab minu loomuses - ei ole head. Tahet mul on, aga head teha
ma ei suuda. Sest head, mida ma tahan, ma ei tee, vaid paha,
mida ma ei taha, ma teen. Kui ma aga teen seda, mida ma
ei taha, siis ei tee seda enam mina, vaid patt, mis elab minus."
Kui loed ainult seda kohta, võid mõelda, et see polegi sina, vaid
patt sinu sees, mis teeb halba. Patt on selline väline asi ja
mina lihtsalt koperdan sellele otsa. Aga õnneks Piiblit
lugedes me ei piirdu ühe osaga, vaid loeme seda tervikuna.
Loeme edasi: "Niisiis, tahtes teha head, leian seaduse, et mul on
kalduvus teha kurja. Sisemise inimese poolest ma rõõmustan
Jumala Seaduse üle, oma liikmetes näen aga teist
seadust, mis sõdib vastu minu mõistuse seadusele ja aheldab
mind patu seadusega, mis on mu liikmetes. Oh mind õnnetut inimest!
Kes ostab mu lahti sellest surma ihust? Aga tänu olgu Jumalale
meie Issanda Jeesuse Kristuse läbi! Niisiis, ma teenin mõistusega
küll Jumala Seadust, kuid oma loomusega patu seadust."
Uuestisündinud inimene on aheldatud sellesse ihusse,
me ei saa sellest lahti. See ihu on justkui antud surma kätesse.
Keegi võib-olla mõtleb, et ma olen nii noor, et ma ei tea, mis see
tähendab, kui ihu hakkab surema, aga ma tean ka midagi.
Nii see on, see ihu ei saa kunagi nägema taevariiki, aga see, mis
on minu ja sinu sees, on see uus loodu, mis saab muudetud
kirkusest kirkusesse. Sellepärast saad sa öelda, nagu Paulus:
"Tänu Jumalale, et ma saan Sind teenida sellisena, nagu ma olen."
Ma saan aru, et see minu ihu on aheldatud patuseaduse külge,
mis on surmaks. Aga oma sisemise inimesega ma teenin Jumalat.
On alanud sisemise inimese valitsusaeg.
Meie oleme jõuetud seaduse ees, me teame, et me ei suuda isegi
neid kümmet käsku täita. Vahel me proovime, nädal aega püüame
hästi elada, aga siis me kukume läbi.
Jumala standard on nii kõrge, et meil on vaja palju armu.
On vaja teha uus leping, mitte Seadusega, vaid armu ja armastusega.
Rm 7:4: "Niisiis, mu vennad, ka teie olete surmatud Seadusele Kristuse
ihu kaudu, et te saaksite teisele, kes on üles äratatud surnuist, et
me kannaksime vilja Jumalale."
Eelnevas salmis võrreldakse seda abieluga. Kui mees sureb, on naine
vaba astuma uude lepingusse.
Jeesus suri sinu eest, et sa oleksid vaba astuma uude lepingusse.
Enne Jeesust oli ainult vana, aga nüüd on uus ajastu.
Kui Jeesus suri ja ohverdas end risti peal, samal ajal
said surma ka seadused.
Me kuulutame seda uut lepingut näiteks ristitud saamisega.
Me justkui matame vana inimese ja veest tõuseb uus inimene.
See kõik on võrdluspilt sellest, et minu elu üle valitseb Jeesus
Kristus, tema arm ja armastus. Kui mitte see,
siis mis veel on rõõmusõnum?
Me ei ole enam patule alluvad nukud, agu Paulus kirjutab Rm 6:12,14:
"Ärgu siis valitsegu patt kuningana teie surelikus ihus, nii et te
tema himudele oleksite kuulekad." "Sest patt ei valitse enam teie üle,
kuna te ei ole Seaduse, vaid armu all."
See ei juhtunud sellepärast, et sa olid hea inimene ja elasid
head elu. See juhtus, sest Jumal on täis armu ja armastust
sinu vastu. Mõned kardavad sellist sõnumit, öeldes, et see
on liiga liberaalne ja et see ei vii inimesi patukahetsuseni.
Aga kui öeldakse armu all, siis see tähendab tervenisti armu all.
Paulus räägib edasi sellest, et see pole mitte mingil juhul
põhjus pattu teha, vastupidi. Uus inimene, uus identiteet meie
sees, kuulutab Rm 8:1-2: "Nii ei ole nüüd enam mingit
hukkamõistu neile, kes on Kristuses Jeesuses.
Sest elu Vaimu seadus Kristuses Jeesuses on
vabastanud su patu ja surma seadusest."
Seda ei ole võimalik selgemalt öelda.
Lõpetuseks viin teid sinna, kust kõik algas, aega enne
pattulangemist, kui viibiti Jumala armastuses ja ligiolus.
Kõige selle aluseks, mis olen täna rääkinud, on Jumala armastus
sinu vastu. Sind ei loodud ja sind ei päästetud selleks, et
sa koguaeg komistaksid ja teeksid vigu.
Kui ei ole arusaama sellest, et sa oled vaba, Jumala laps,
siis on väga raske kuulutada rõõmusõnumit Jeesusest.
Siis oleme meie need, kes panevad inimeste peale
raskuseid, mida me ise ka ei suuda kanda, kui vabadus
ei ole meie sees. Evangeelium on rõõmusõnum.
Patul ei ole võimu, surm on alistatud tänu ristitööle.
Roomlastele 8. ptk. lõpus küsitakse 4 tähtsat küsimust:
1. Kes võib olla meie vastu? 2. Kes võib süüdistada Jumala valituid?
3. Kes võib meid hukka mõista? 4. Kes võib meid lahutada Kristuse
armastusest? Kui mõtled nendele küsimustele, siis need kõik
räägivad meie võitlusest patu vastu.
Need on küsimused, millega me võitleme, kui oleme ebakindlad
selle suhtes, kes Jumal on ja kas Ta armastab mind.
Neid asju me kogeme, kui me püüame Jumala armastust välja
teenida, elades paremini, lootes et võime sedasi kogeda seda,
mida me väga igatseme.
Aga kui loed kodus Rm 8. ptk. lõppu, leiad vastused neile küsimustele.
Seal kuulutatakse, et Jumal on meie poolt, Ta teeb meid õigeks
ehk kõlblikuks. Küsiti, kes võib mõista meid hukka ja vastus on:
Jeesus on võitnud surma. Temal on elu ja surma võtmed.
Küsitakse, kes võib meid lahutada Kristuse armastusest ja vastus
on väeline: "ei surm ega elu, ei inglid ega peainglid, ei
praegused ega tulevased, ei väed, ei kõrgus, ei sügavus ega mis
tahes muu loodu suuda meid lahutada Jumala armastusest,
mis on Kristuses Jeesuses, meie Issandas." See asetab meid
Jeesuse ristitöö alla, vabastab sind sellest võitlusest patu vastu,
et su pilk oleks Tema peal. Mul oli nooruses üks armas
noortepastor Samuel Vares ja talle meeldis öelda: "Vaadates
teiste peale me vihastame, vaadates enda peale,
me masendume, aga vaadates Kristuse peale, me muutume."
Lõpetuseks tahan lugeda lõigu Jake Colserc'i raamatust
"So you don't want to go to Church anymore".
See on mu enda tõlge.
See on väga hea kokkuvõte kõigest, mis ma olen täna rääkinud.
"Jeesuse poole kõndimine, on kõndimine patust eemale.
Mida paremini tunned Teda, seda vabam oled patust.
Aga patust on võimatu eemale kõndida oma jõuga.
Kõik, mis Ta tahab sinu sees teha saab täide viidud, kui õpid elama
Tema armastuses. Iga patutegu tuleneb usaldamatusest Tema
armastuse ja plaani vastu sinu elu jaoks. Me teeme pattu,
et parandada oma katkiseid kohti, võideldes selle eest, mis usume,
et on meie jaoks õige või reageerides oma süütundele või häbile.
Aga kui mõistad, kui palju Ta armastab sind, kõik see muutub.
Kui su usaldus Tema vastu kasvab, leiad, et oled patust vabam."
Jäägu need sõnad su südame peale ja olgu need sõnad
sulle vabaduseks ja päästeks. Aitäh.
Juha Lehtoneni õpetus teemal "Patt-lahutus Jumalast" on
tõstatanud siin TV7 kohvikus esile mitmeid vestluseid.
Minu seltsis on Kati Hämaläinen ja Anneli Asarja.
Kati, milliseid mõtteid see õpetus patust sinus esile tõi?
Hirmuäratavaid. Ma mõistsin, kuidas olen ka olnud patu
ahelates ja kõndinud eemale Jumalast, mõeldes, et olen
iseseisev ja võin teha seda, mida ise tahan. Aga Jumal oma
armus peatas mind ja tekitas suunamuutuse.
Anneli, Juha rääkis korra sellistest patunimekirjadest,
mida inimestele meeldib koostada, rohkem isegi teiste kui enda jaoks.
Kas oled puutunud kokku selliste nimekirjadega?
Lähtudes sellest, et patt on lahutus Jumalast või siis südame loobumine
Jumalast, me inimesed ei oska tulla patukahetsusele,
kui Jumal ise meid ei tõmba. Maailmas kõikjal on näha,
et me elame lahus Jumalast ning see on arm, et Jumal tõmbab meid
enda ligi. Seda olen saanud ka mina tunda.
Vahel kuuleme, et räägitakse väikestest või suurtest pattudest
või hädavaledest, mis päriselt üldse ei loe. Eelneva loengu
põhjal, mis sa sellest arvad, Kati?
Arvasin vanasti, et on väiksed patud, mis polegi nagu patud.
Aga Jumal ei liigita eraldi väikseid ja suuri patte, vaid kõik, mis on
vastu Jumala tahtele, on patt. Ka hädavaled kuuluvad ka sinna
patunimekirja. Tuleb püsida tões, olgu tagajärjed mis tahes.
Anneli, ühiskond ja meie ümbrus tihti muudab meid ja kui kui kõik
teised teevad ka, mis siis saab?
Jah, on lihtne teistega kaasa minna. Aga meie ei võitle
liha ega vere, vaid vägede ja võimude vastu, selle pimeda
maailma valitseja vastu ning selleks peab meil olema tugev suhe
Jumalaga, mis ei teki iseenesest, vaid Jumal ise tõmbab meid
oma armus ja saame aina uuesti tulla Tema juurde.
Aga tänapäeval on aina rohkem sellist võitlust.
Saime kuulda, et Piiblist leiame Jumala tahte ja patu iseloomustuse,
aga leiame ka armu. Kuidas need kaks asja on omavahel seoses?
Arvan, et patukahetsus on see sild nende vahel. Kui
Püha Vaim oma armus äratab sinus patukahetsuse, oled jõudnud oma
tee lõpule ja su enda teod ei kaalu enam midagi, mõistad
ka ise, et sellest ei piisa. Siis sul ei jää muud üle, kui Jeesuse rist
ja selle ees põlvitamine.
Praegune aeg toob esile selle mao küsimuse, millest Juha rääkis.
Asetatakse kahtluse alla Jumala sõna, vähemalt selle tähendus.
"Kas Jumal on tõesti seda öelnud?" Kas me oleme pidevalt selle
hea ja kurja tundmise puu juures, kiusatustes?
Tihti jõuame sinna aina uuesti, sest vaenlane käib ringi nagu möirgav
lõvi, otsides, keda neelata. Aga Jumal kuuleb ka väikest
ohkamist Tema poole.
Selle patu teemaga läheb kokku veel üks küsimus, mida me polegi
selles lauas arutanud. Piiblist leiame kümme käsku ja võime
lugeda Jumala tahtest ning seal on ka palju muud, mis on meile
elu turvavõrguks, aga kuidas on südametunnistusega?
See on justkui kosmoselaeva märgutuli, mis hakkab vilkuma,
kui midagi on valesti. Kas sinu elus on see tuli vilkunud, Kati?
Jah, südametunnistuse võib ka muutuda kõvaks. Aga tänu
Jumalale, ta suudab selle uuesti äratada ja see annab vahel isegi
liiga palju tunda. Aga hea asi on see, et kui süda annab märku,
et tegid valesti, võid alati minna Jeesuse risti juurde, nii kerge
on sellest lahti saada.
Nii see on, et esimene samm on patu ülestunnistamine ja järgmine
relv on Jeesuse juurde kõndimine. Kuidas on võimalik praktikas
Jeesuse juurde kõndida, Anneli?
Jah, ikka uuesti ja uuesti tuleb üles tunnistada, et olen teinud
valesti. Jumal näeb meie elusid tervikuna. Mul ei jää muud üle, kui
üles tunnistada, et tegin valesti ja palun Taevaisalt andestust.
Sealt hakkan jälle edasi liikuma.
Mis see praktikas tähendab, kas palve abiga?
Palve abiga. Kõige parem on Meie Isa Palve. Kui meie andestame
oma võlglastele, siis ka taevane Isa andestab meile.
Jeesus andis meile võimsa relva patu vastu, kui ta õpetas oma
jüngritele ja järgijatele Meie Isa Palve.
Kuidas on sinu Jeesuse juurde kõndimisega, Kati?
See võib juhtuda kasvõi siinsamas. Lihtsalt ohkan Tema poole.
Sest Püha Vaim on meie sees ja Jeesus kuuleb ka sõnadeta ohkeid.
See on kui elamine, hingamine. Aga vahel on vaja ka põlvedele
langeda ja nuttes andestust paluda.
Tean, Kati, et oled palvetanud palju inimeste eest erinevatel
koosolekutel ja oled kindlasti kohanud olukordi, kus patt
on inimese maha surunud.
Jah, inimestel on tihti raske iseendale andestada. On lihtsam
uskuda, et Jumal andestab. Aga lahti saamine sellest enese
süüdistamisest on veelgi raskem, kui taevaliku andestuse vastuvõtmine.
Kuidas iseloomustad seda olukorda, kui inimene vabaneb sellest koormast?
Siis tuleb rõõm, laul, Püha Vaim rõõmustab, silmad säravad ja sa
saad hingata sügavalt.
Anneli, kas sul on sarnaseid kogemusi?
Tuleb meelde Jumala Sõna: "Aga usk on kindel usaldus
selle vastu, mida oodatakse, ja veendumus selles, mida ei nähta."
See annab mulle südamesse suure rõõmu.
Juha ütles algul, et patt on midagi sellist, millega me püüame parandada
katkiseid kohti oma eludes. Mis ütleb selle mõtte kohta
meie direktor Tapani?
Keeruline küsimus. Arvan, et miski meie sees püüdleb selle
poole, et oma tegude ja valikutega võiksime oma elu parandada,
aga see on võimatu. Üks jutlustaja ütles kunagi, et Jumala suurim
probleem ei ole meie patt, sest ta andis Jeesuse Kristuse
lepituseks meie pattude eest, vaid probleem on see, et me
ei taha sellest päästest osa saada ja jääme patu orjadeks.
Püüame kuidagi vabaneda, aga Piibli järgi ei ole see võimalik.
Kas saaksid võtta tänase õhtu õpetuse lühidalt kokku?
Patt on südame loobumine Jumalast ja see ei ole Jumala tahe, vaid
ta tahab, et me elaksime ühenduses Temaga. Sellepärast
on igaühe enda ülesanne lahendada see oma elus, Jumala vastus sellele
on Jeesus Kristus.
Aitäh Tapani, Kati ja Anneli, aga vaatajad kodus juba ootavad
pingsalt järgmise tunni teemat.
Tänase tunni teema oli patt ja järgmise korra teema on selle
vastand: "Arm - Jumala andestav armastus", meid õpetab
Salme Kaikusalo, Järvenpää luterlikust kogudusest.
Tere tulemast meie seltsi järgmisel nädalal! Vestlus läheb meil siin
edasi ja loodame, et ka teie oma kodudes arutate seda teemat.
Võite võtta vestlusest osa ka internetis, aadress on ekraanil.
Meeldiv oli olla koos teiega, õnnistatud teekonda ja
kohtumiseni nädala pärast.
Tõlge: Sanna Pitko